มติเอกฉันท์! ตั้ง “วิรัช รัตนเศรษฐ” ประธาน กมธ. แก้ รธน. เล็งเชิญฝ่ายค้าน ร่วมแจงญัตติ
มติเอกฉันท์! ตั้ง “วิรัช รัตนเศรษฐ” ประธาน กมธ. แก้ รธน. ก่อนรับหลักการ เล็งเชิญฝ่ายค้าน ร่วมแจงญัตติ 
มติเอกฉันท์! ตั้ง “วิรัช รัตนเศรษฐ” ประธาน กมธ. แก้ รธน. ก่อนรับหลักการ เล็งเชิญฝ่ายค้าน ร่วมแจงญัตติ
30 ก.ย. 2563

ที่ประชุมคณะกรรมาธิการ (กมธ.) วิสามัญพิจารณาร่างรัฐธรรมนูญแก้ไขเพิ่มเติมก่อนรับหลักการ รัฐสภา นัดแรก มีมติเป็นเอกฉันท์ให้นายวิรัช รัตนเศรษฐ ประธานวิปรัฐบาล เป็นประธาน กมธ.ฯ และมีรองประธาน กมธ.ฯ 6 คน ได้แก่ นายมหรรณพ เดชวิทักษ์, นายไพบูลย์ นิติตะวัน, นายศุภชัย ใจสมุทร, นายชินวรณ์ บุญเกียรติ, นายวิเชียร ชวลิต และนายนิกร จำนง รวมทั้งมีที่ปรึกษาฯ 4 คน ได้แก่ นายกล้านรงค์ จันทิก, นายอิสระ สมชัย, นายสมชาย แสวงการ และนายเสรี สุวรรณภานนท์ ส่วนโฆษก กมธ.ฯ 2 คน ได้แก่ นายชัยวุฒิ ธนาคมานุสรณ์ และนายอัครเดช วงษ์พิทักษ์โรจน์ และมีนายณัชนนท์ ศรีก่อเกื้อ เป็นเลขานุการ กมธ.ฯ
เบื้องต้น กมธ.ฯ ได้มีการหารือร่วมกันว่าควรให้ผู้เสนอญัตติแก้ไขรัฐธรรมนูญทั้งหมดมาชี้แจงข้อมูลเพื่อให้ กมธ.ฯ ได้พิจารณา โดยในช่วง 2 สัปดาห์แรกควรเร่งพิจารณา หากเวลายังไม่เพียงพอก็อาจเพิ่มวันประชุมได้เพื่อแสดงความจริงจังให้สังคมได้รับทราบ และส่วนหนึ่งเห็นว่าควรเชิญนายพีรพันธุ์ สาลีรัฐวิภาค ประธานกรรมาธิการศึกษาหลักเกณฑ์ และวิธีการแก้ไขรัฐธรรมนูญ มาชี้แจงผลการศึกษาให้ที่ประชุมรับทราบด้วย
นายชัยวุฒิ ธนาคมานุสรณ์ โฆษกกมธ. กล่าวภายหลังการประชุมว่า กมธ.ฯ มีกำหนดการประชุมอีกครั้งในสัปดาห์หน้า และจะประชุม สัปดาห์ละ 3 วัน ก่อนส่งรายงาน สภาผู้แทนราษฎรภายในวันที่ 23 ต.ค. โดยยืนยันว่า กมธ.ฯ จะเร่งทำหน้าที่ตามกรอบเวลา 30 วัน
ส่วนกรณีที่ฝ่ายค้านไม่ร่วมเป็นกรรมาธิการนั้นเชื่อว่า ไม่เป็นปัญหาเพราะกรรมาธิการฯ เห็นตรงกันว่าจะต้องเชิญผู้เสนอญัตติเข้ามาให้ข้อมูลอยู่แล้ว ซึ่ง 5 ใน 6 ญัตติ เป็นของฝ่ายค้านที่จะต้องมาชี้แจง แต่ก็ไม่มั่นใจว่าจะมาหรือไม่
อย่างไรก็ตาม มีรายงานว่า กรรมาธิการซีก ส.ว. ยังมีความกังวลว่า การแก้ไขรัฐธรรมนูญในครั้งนี้ จะชอบด้วยรัฐธรรมนูญหรือไม่ เพราะในกระบวนการทำประชามติที่มีการพูดคุยกันตามขั้นตอนเบื้องต้นคือการทำประชามติเพื่อแก้ไขมาตรา 256 ไม่ใช่การยกร่างใหม่ทั้งฉบับโดย สมาชิกสภาร่างรัฐธรรมนูญ (ส.ส.ร.)